הנציבות האירופית התקבלה כשותפה בברית הבינלאומית לזיכרון השואה. "לחדד את זיכרון הפרק האפל ביותר בהיסטוריה שלנו".
הנציבות האירופית הפכה היום (חמישי) לשותפה קבועה בברית הבינלאומית לזיכרון השואה (IHRA).
בישיבת המליאה של הברית הבינלאומית לזיכרון השואה, הוחלט לצרף לגוף את מתאם האיחוד האירופי למאבק באנטישמיות.
מדוברות האיחוד האירופי נמסר כי "השתתפות האיחוד האירופי בגוף בינלאומי זה תאפשר שיתוף פעולה הדוק יותר במאבק נגד הכחשת השואה ומניעת גזענות, שנאת זרים ואנטישמיות. זהו המשך ישיר לקריאתו של נשיא הנציבות לשיתוף פעולה בינלאומי הדוק יותר בנושא ולהחלטת הפרלמנט האירופי בנושא המאבק באנטישמיות בשנה שעברה".
סגן נשיא הנציבות, פראנס טימרמאנס, אמר כי "הירידה במספר ניצולי השואה שנותרו בחיים לצד מגמת העלייה באנטישמיות, מחייבת אותנו לחדד את זיכרון הפרק האפל ביותר בהיסטוריה שלנו. הצטרפות האיחוד לברית הבינלאומית לזיכרון השואה תסייע לנו לייצר יותר הכרה בדור הבא, כדי שילמד ויפיק לקחים מהעבר האפל".